Biden u t-taxxi Jidher li l-amministrazzjoni Biden fl-Istati Uniti qed tibdel radikalment il-politika tagħha dwar l-intaxxar tal-profitti tal-kumpaniji. Kważi allinejat ruħha għal kollox mal-proposti tal-pajjiżi kbar Ewropej, Franza fuq quddiem, dwar tassazzjoni fuq servizzi diġitali u rata mimima ta' taxxa fuq profitti fil-pajjiżi kollha. Bla dubju l-ispejjeż enormi li l-gvern Amerikan daħal għalihom (bħal kull gvern ieħor) biex jilqa' għall-pandemija sinnew il-bżonn għal dħul finanzjarju aqwa. Irid ilaħħaq mat-triljuni ta' dollari minfuqa fuq proġetti u għajnuniet soċjali. Ftit jista' jittollera li… kif ta' spiss jiġi allegat… kumpaniji kbar u żgħar isibu fis-sistema preżenti ta' tassazzjoni mod idoneu biex jevadu t-taxxi. X'aktarx issa, fil-klabb tal-pajjiżi "sinjuri", il-ftehim dwar taxxi li ilu jkarkar jintlaħaq malajr. Din mhijiex aħbar sabiħa għal pajjiżi żgħar bħal Malta. Għandhom bżonn ta' spazju li fih jistgħu jikkompetu mal-"kbar" talanqas fuq taxxa, jekk se jiġbdu lejhom ċerti tipi ta' investiment. Kollox jgħaddi, kollox jirranġa…. Hekk hi l-għajta li ta' spiss tinstema' fostna, jekk mhux b'dawn il-kliem, b'oħrajn fula maqsuma bħalhom. Toqgħod tifliha sew, tinduna li tirrifletti l-kondizzjonijiet ta' soċjetà ċkejkna fejn kulħadd jaf lil kulħadd, jew jiġi minn kulħadd, u fejn l-istendards ta' imġiba korretta jirriflettu wkoll is-sejħa tal-parentela. Meta l-edukazzjoni kienet għadha l-privileġġ tas-saffi elite fil-pajjiż, l-istess għajta kienet treġi imma setgħet titħaddem b'finezza akbar għax il-parenteli u l-konoxxenzi kienu mifruxa fuq numri anqas. Imma jekk l-għajta se titqies bħala waħda ħamalla (kif naħseb li hi), hekk kienet u hekk baqgħet meta kienet tinħareġ bit-Taljan daqskemm meta bdiet titlissen bl-Ingliż… u bil-Malti. Mill-irmied Nazzjonalista… Il-ħrafa Griega tal-feniċe, l-għasfur li joħroġ imġedded u msaħħaħ mill-irmied, ftit tappellali. L-aktar miż-żmien meta kont ngħix fil-Greċja fejn kienet tintuża bħala l-logo tad-dittattura hemm tal-kurunelli. Tal-Partit Nazzjonalista bħalissa qed jipprovaw itellqu bl-istess mod il-preżenza politika tagħhom. Iċ-ċirkostanzi huma bla preċedent. Fuq front wieħed, ġarrbu telfiet elettorali katakliżmiċi fl-istorja politika tal-pajjiż. Fuq front ieħor kellna gvern Laburista li waqt li wettaq żvilupp ekonomiku u soċjali enormi, daħal f'taħwida skandaluża ukoll enormi. U fuq it-tielet front, gvern Laburista ġdid qabel laħaq sab saqajh, ġie ffaċċjat b'pandemija dinjija li wkoll kienet bla preċedent. Biex joħroġ mill-irmied tal-aħħar snin, il-PN kien jeħtieġlu jivvinta ruħu mill-ġdid. L-iżviluppi straordinarji fuq tliet fronti setgħu kienu ta' għajnuna għalih, jew setgħu ħarbtuh aktar. Jidhirli li sa issa, minkejja l-bluff għaddej fil-midja pro-PN, tal-Labour qed jilqgħu ħafna aħjar għall-isfida.